
Kultura je možda najširi od svih pojmova koji se koriste u 
istorijskim društvenim naukama. Taj pojam obuhvata 
veoma širok raspon konotacija, što ga verovatno i čini ta¬ 
ko složenim. Pored toga, s našom upotrebom pojma kul¬ 
ture povezana je jedna suštinska konfuzija, i upravo njom 
ću se ovde baviti. 

Sjedne strane, jedan od temelja na kojima je izgra¬ 
đen pogled na svet društvenih nauka — i koji posebno na¬ 
glašavaju antropolozi — jeste uverenje da, iako svi ljudi 
dele neke osobine sa svim drugim ljudima, svi ljudi dele 
neke druge osobine samo s nekim ljudima i svi ljudi ima¬ 
ju neke osobine koje su samo njihove. Drugim recima, taj 
osnovni model kaže da se svaka osoba može opisati na tri 
načina: preko univerzalnih karakteristika vrste, preko 
skupa karakteristika koje određuju tu osobu kao pripad¬ 
nika niza grupa i preko njenih idiosinkratskih karakteri¬ 
stika. Kada je reč o osobinama koje nisu ni univerzalne ni 
idiosinkratske, često koristimo pojam “kultura” da opi¬ 
šemo skup takvih osobina ili oblika ponašanja ili vredno- 
sti ili verovanja. Ukratko, pri takvoj upotrebi, svaka “gru¬ 
pa” ima specifičnu “kulturu”. Staviše, svaki pojedinac je 
član mnogih grupa i to vrlo različitih — grupa koje se mo¬ 
gu klasifikovati po rodu, rasi, jeziku, klasi, nacionalnosti 
itd. To znači da svaki pojedinac može da učestvuje u 
mnogim “kulturama”. 

U takvoj upotrebi reći, kultura je jedan vid sažimanja 
svih načina na koje neka grupa razlikuje sebe od ostalih. 
Kultura predstavlja sve ono što je zajedničko unutar neke 
grupe a što istovremeno, kako se pretpostavlja, nije za¬ 
jedničko (ili barem ne u potpunosti) izvan nje. To je vr- 
lo j asan i vrlo koristan koncept. 

S druge strane, kultura označava i nešto drugo, dakle 
ne ukupnu specifičnost neke grupe u odnosu na druge 
grupe već izvesne karakteristike unutar grupe koje su po¬ 
stavljene naspram drugih karakteristika unutar iste gru¬ 
pe. Taj pojam koristimo kada govorimo o “visokoj” 



umetnosti kao suprotnosti popularnoj ili sva¬ 
kodnevnoj praksi. Tim pojmom označavamo 
“nadgradnju” kao suprotnost “bazi”; ili “sim¬ 
bolično” kao suprotnost “materijalnom”. Te 
različite binarne distinkcije nisu identične, ia¬ 
ko se čini da sve one slede pravac starih filozof¬ 
skih distinkcija između “idealnog” i “stvar¬ 
nog”, ili između “duha” i “tela”. 

Kakve god bile njihove vrline, sve te binar¬ 
ne distinkcije usmerene su u sasvim drugačijem 
strukturalnom pravcu od onog kojim ide druga 
upotreba pojma kulture. One ukazuju na po- 
delu unutar grupe pre nego na njeno jedinstvo 
(stoje, naravno, osnova za podelu između gru¬ 
pa). Ali, ta “zbrka” nastala zbog dva tonaliteta 
pojma “kulture” traje već dugo i ne može se sa¬ 
gledati na brzinu, posebno ako imamo u vidu to 
da je rasprava o kulturi uopšte, a posebno o 
266 njenoj definiciji, bila veoma intenzivna tokom 
XIX i XX veka. 

Zato je najsigurnije pretpostaviti da su du¬ 
gotrajne intelektualne konfuzije oko tog pojma 
bile svesne i da činjenica postojanja konfuzije 
treba da nam posluži kao polazna tačka. Pošto 
se ta široka rasprava najvećim delom vodila u 
granicama jednog istorijskog sistema, kapitali¬ 
stičke svetske ekonomije, možda treba poći od 
toga da su i sama rasprava i pojmovna zbrka po- 
sledice istorijskog razvoja tog sistema i da odsli- 
kavaju njegovu pokretačku logiku. 

Filozofske distinkcije između “idealnog” i 
“stvarnog” i između “duha” i “tela” veoma su 
stare i iz njih su nastale, najšire gledano, dve 
perspektive, barem u kontekstu takozvane za¬ 
padne filozofije. Oni koji su zastupali primat 
“idealnog” ili “duhovnog” nastojali su da doka¬ 
žu da ta distinkcija ukazuje na ontološku stvar¬ 


nost i daje “idealno” ili “duhovno” važnije ili 
plemenitije ili na neki drugi način vrednije od 
“stvarnog” ili “telesnog”. Međutim, oni koji su 
zastupali primat “stvarnog” ili “telesnog” nisu 
zauzimali obrnuto stanovište. Umesto toga, oni 
su tvrdili da “idealno” ili “duhovno” nisu po¬ 
sebne esencije već pre društveni izumi i da za¬ 
pravo postoji samo ono “stvarno” ili “telesno”. 
Ukratko, nastojali su da dokažu da su sami poj¬ 
movi “idealnog” ili “duhovnog” ideološka oru¬ 
đa kontrole sračunata da maskiraju pravu egzi¬ 
stencijalnu situaciju. 

Zato ćemo definisati kulturu kao skup ka¬ 
rakteristika koji jednu grupu razlikuje od dru¬ 
gih (koncept i) i kao skup fenomena drugačiji 
(ili “viši”) od drugih skupova fenomena unutar 
iste grupe (koncept 2). U vezi s konceptom I 
postoji jedan veliki problem; ko ili šta posedu- 
je tako shvaćenu kulturu? Izgleda da su to “gru¬ 
pe”. Ali, ako u našem naučnom rečniku “kul¬ 
tura” ima najšire i najkonfuznije značenje, po¬ 
jam “grupe” ima najproizvoljnije značenje. 
“Grupa”, kao taksonomski pojam, može da bu¬ 
de bilo šta što bilo ko definiše kao “grupu”. Ako 
sledimo ultimaratio tog pojma, postoje, naravno, 
“grupe” ljudi određene visine ili onih sa odre¬ 
đenom bojom kose. Ali, može li se za takve 
“grupe” reći da imaju “kulturu”? Malo ko bi 
tako nešto tvrdio. Očigledno je da samo odre¬ 
đene “grupe” imaju i “kulturu”. 

Ovu vežbu možemo da započnemo i iz dru¬ 
gog pravca. Kojim “grupama” (u okviru kon¬ 
cepta i) obično pripisujemo “kulturu”? Gesto 
se kaže da nacije imaju nacionalne kulture. Ce¬ 
sto se kaže i da “plemena” i/ ili “etničke grupe” 
imaju “kulturu”. Nije neuobičajeno čitati o 
“kulturi urbanih intelektualaca” ili “gradske 

sirotinje ”. Nešto rede, ali ipak često, možemo 
da čitamo o “kulturi komunista” ili “verskih 
fundamentalista”. Tim “grupama” za koje se 
kaže da imaju “kulturu” (koncept i) zajednički 
su, izgleda, neka vrsta samosvesti (pa otud i svest 
o granicama), neki obrasci socijalizacije udru¬ 
ženi sa sistemom za “jačanje” sopstvenih vred- 
nosti ili propisanih oblika ponašanja i neka vr¬ 
sta organizacije. Organizacija može da bude 
potpuno formalizovana, kao u slučaju nacio¬ 
nalne države, ili sasvim posredna, kao u slučaju 
zajedničkih glasila, magazina i možda dobro¬ 
voljnih udruženja koja deluju kao komunikaci¬ 
one mreže između “urbanih intelektualaca”. 

Ipak, čim sam postavio pitanje ko ili šta ima 
kulturu, postalo je jasno da smo stupili na klizav 
teren. Staje dokaz da bilo koja od tih grupa za¬ 
ista ima kulturu? Odgovor sigurno nije to da se 
svi “članovi” bilo koje od tih grupa ponašaju 
slično jedni drugima i drugačije od svih ostalih. 
Najviše što možemo da tvrdimo jeste da postoji 
značajan, statitistički dokaziv odnos između 
“članstva” u grupi i određenog ponašanja ili 
vrednosnih izbora ili bilo čega drugog. 

Pored toga, ako nastavimo u istom pravcu, 
jasno je da če naši statistički nalazi stalno (i ve- 
rovatno znatno) varirati tokom vremena. Dru¬ 
gim rečima, ponašanje ili vrednosni izbori ili 
bilo šta drugo čime neko definiše kulturu jesu 
fenomeni koji se stalno razvijaju, makar veoma 
sporo ili samo u nekim aspektima (na primer, 
način ishrane). 

Ipak, s druge strane, nesporno je da se ljudi 
iz različitih delova sveta ili iz različitih epoha ili 
iz različitih verskih i jezičkih zajednica zaista 
ponašaju različito i da se to u određenoj meri 
može specifikovati i prilično lako primetiti. Na 


primer, svako ko putuje od Norveške do Spani- 
je primetiče da se u te dve zemlje razlikuje vre- 
me “večere”, vreme kad su restorani najposeče- 
niji. Svako ko putuje iz Francuske u SAD pri¬ 
metiče veliku razliku u tome koliko se često 
stranci pozivaju u goste. Dužina ženskih suknji 
u Brazilu i Iranu se drastično razlikuje. I tako 
redom. Ovde samo navodim elemente takozva¬ 
nog svakodnevnog ponašanja. Tamo gde otva¬ 
ram pitanja koja su u večoj meri metafizička bi¬ 
če lako, kao što je opštepoznato, utvrditi grupne 
razlike. 

Dakle, sjedne strane, razlike su očigledne — 
to je ono o čemu govori prvo shvatanje kulture. 
Aipak, izuzetno je teško utvrditi stepen u kojem 
je ponašanje jedne grupe uniformno. Kada 
Mine kaže da mi “imamo sposobnost da stvara¬ 
mo kulturne realitete i da se onda ponašamo u 
skladu s njima”, ostaje mi samo da se složim s 
njim. Ali, odmah počinjem da se pitam ko smo 
to “mi” koji imamo tu sposobnost? U toj tački 
postajem skeptičan u pogledu operacionalizaci¬ 
je koncepta kulture (koncepta i) na način koji 
bi nam omogućio da iznosimo tvrdnje drugači¬ 
je od trivijalnih. Antropolozi, ili barem neki 
među njima, ubedljivo su pokazali da se kon¬ 
cept “ljudske prirode” ne može upotrebiti za iz¬ 
vođenje smislenih trvdnji o stvarnoj društvenoj 
situaciji. Ali, zar to isto ne važi i za ono što su 
antropolozi predlagali kao zamenu za pojam 
kulture? 

To je moja polazna tačka. Izgleda da nam 
kultura (koncept i) ne dopušta da odmaknemo 
daleko na putu istorijske analize. S druge stra¬ 
ne, kultura (koncept 2) podleže sumnji kao 
ideološko pokriće za ostvarenje interesa nekih 
osoba (očigledno iz viših slojeva) unutar svake 

date “grupe” ili “društvenog sistema” na štetu 
interesa drugih osoba iz iste grupe. Ako u samoj 
distinkciji između “idealnog” i “stvarnog”, 
“duha” i “tela” treba zaista videti ideološko 
oruđe kontrole, onda je konfuzija povezana sa 
upotrebom pojma kulture logična posledica jer 
očigledno doprinosi prikrivanju stvarne egzi¬ 
stencijalne situacije. Zato ču pokušati da pra¬ 
tim stvarni razvoj pojma “kulture” tokom vre¬ 
mena (u svakoj ili u obe upotrebe) unutar isto- 
rijskog sistema koji je iznedrio tako široku i 
zbunjujuču upotrebu tog pojma — unutar mo¬ 
dernog svetskog sistema, to jest, kapitalističke 
svetske ekonomije. 


II 

Počnimo pregledom nekih realiteta evolucije 
tog istorijskog sistema jer su oni uticali na na- 
268 čin “teoretisanja” njegovih učesnika. Drugim 
rečima, zanima me stepen u kojem je taj isto- 
rijski sistem postao svestan sebe i počeo da raz¬ 
vija intelektualne i/ili ideološke okvire koji su 
ga opravdavali, podsticali njegov dalji razvoj i 
tako pomagali njegovu reprodukciju. Navešću 
šest takvih realiteta sa implikacijama po teorij¬ 
ske fomulacije koje su prodrle u sistem. 


istorijskog razvoja tog sistema. Taj međudržav¬ 
ni sistem se sastoji od niza takozvanih suverenih 
država — on ih zapravo stvara i daje im legitimi¬ 
tet — čije su glavne crte teritorijalna celovitost, 
homogenost njihovih pripadnika i ograničenja 
nametnuta samim međudržavnim sistemom. 
To nije pravi među-državni sistem već sistem 
sačinjen od odvojenih država koje kontrolišu 
sredstva prinude. Ali, ta kontrola se teorijski 
isključuje sa internom jurisdikcijom svake od 
njih. Iako je takva totalna kontrola zapravo mit, 
državno predupređivanje nasilja je barem ma¬ 
sivno, iako nikad nije ekskluzivno. 

Takva organizacija društvenog života u 
kojoj su glavni “ekonomski” pritisci “interna¬ 
cionalni” (loš, ali opšteprihvaćen izraz), a glav¬ 
ni “politički” pritisci “nacionalni”, ukazuje na 
prvu protivrečnost u načinu na koji njeni uče¬ 
snici mogu da objašnjavaju i opravdavaju njeno 
delovanje. Kako objasniti i opravdati takvu or- 
ganizacju u internacionalnom i, istovremeno, 
u nacionalnom smislu? 

2- Kapitalistička svetska ekonomija, kao i veći¬ 
na istorijskih sistema (ili možda kao svi oni), 
funkcioniše na osnovu obrasca cikličnih ritmo¬ 
va. Najočigledniji i možda najvažniji od tih rit¬ 
mova je naizgled pravilan proces ekspanzije i 
kontrakcije svetske ekonomije kao celine. Do 
sada se pokazalo da ti ciklusi traju pedeset do 
šezdeset godina i da imaju dve faze. 

Funkcionisanje tog ciklusa (koji neki nazi¬ 
vaju “dugim talasima”, a neki Kondratijevlje- 
vim ciklusima (Kondratieff)) jeste složen pro¬ 
ces koji ovde neću razmatrati (videti, na pri- 
mer, Wallerstien, 1982). Međutim, deo tog 
procesa je to što kapitalistička svetska ekonomi- 


I. Kapitalistička svetska ekonomija stvorena je 
spajanjem geografski raširenog skupa proiz¬ 
vodnih procesa. To je ono što nazivamo uspo¬ 
stavljanjem jedinstvene “podele rada”. Narav¬ 
no, svi istorijski sistemi počivaju na podeli ra¬ 
da, ali ni u jednom ona nije tako složena, ras¬ 
prostranjena, detaljna i povezna kao u kapitali¬ 
stičkoj svetskoj ekonomiji. Ali, politički okvir u 
kojem se ta podela rada razvija nije svetska im¬ 
perija već međudržavni sistem, i sam proizvod 

ja periodično pokazuje potrebu za geografskim 
širenjem sistema kao celine, stvarajući tako no¬ 
ve tačke proizvodnje koje učestvuju u njenoj ak- 
sijalnoj podeli rada. Tokom 40O godina sukce¬ 
sivne ekspanzije preobrazile su kapitalističku 
svetsku ekonomiju iz sistema primarno locira- 
nog u Evropi u sistem koji pokriva ćelu planetu. 

Sukcesivne ekspanzije jesu svestan proces 
koji se služi vojnim, političkim i ekonomskim 
pritiscima raznih vrsta ikoji, naravno, obuhva¬ 
ta i savladavanje političkih otpora u zonama u 
kojima se događa. Taj drugi proces, takođe ve¬ 
oma složen, nazivamo “inkorporacijom” (vide- 
ti Hopkins and Wallerstien, 1987). On ukazuje 
na drugu protivrečnost s kojom se suočilo sta¬ 
novništvo svake sukcesivno inkorporirane zo¬ 
ne. Da li na preobražaj koji se dogodio u tim 
zonama treba gledati kao na transformaciju lo¬ 
kalne i tradicionale “kulture” u modernu svet¬ 
sku “kulturu” ili su te populacije bile prosto iz¬ 
ložene pritisku da odustanu od svojih “kultura” 
i usvoje kulturu zapadne imperijalističke sile ili 
sila? Da lije tu reč o modernizaciji ili o vester- 
nizaciji? 

3- Kapitalizam je sistem zasnovan na beskonač¬ 
noj akumulaciji kapitala. On je zato sistem koji 
iziskuje maksimalno prisvajanje viška vrednosti. 
Postoje dva načina da se poveća prisvajanje viška 
vrednosti. Jedan je da radnici rade više i efika¬ 
snije i tako ostvaruju veći prihod uz istu količi¬ 
nu ulaganja (ako se ne računa ulaganje ljudskog 
radnog vremena). Drugi načinje da se direkt¬ 
nim proizvođačima vrati manji deo proizvedene 
vrednosti. Ukratko, kapitalizam po definiciji 
podrazumeva pritisak na sve direktne proizvo¬ 
đače da rade više i da budu manje plaćeni. 


Taj zahtev se stalno sudara s logikom indivi¬ 
dualne potrage za ostvarenjem sopstvenih inte¬ 
resa. Najočigledniji podsticaj za povećanje rada 
je veća nadoknada. Umesto veće nadoknade 
može da posluži i prinuda, ali prinuda takođe 
ima svoju cenu i njena upotreba smanjuje višak 
vrednosti. Iz toga sledi da je bez neke druge, 
makar delimične, zamene za nadoknadu i strah 
kao radne motive, veoma teško istovremeno 
ostvariti dvostruki cilj, veći rad i niže nadnice. 
Kako se može razmišljati o tom sistemu tako da 
se postigne taj cilj? 


4 - Kapitalizam kao sistem zahteva kretanje i — 
barem formalnu — promenu. Maksimalna aku¬ 
mulacija kapitala zahteva ne samo cirkulaciju 
robe i kapitala već i cirkulaciju radne snage. Po¬ 
red toga, kapitalizam zahteva stalni razvoj orga¬ 
nizacije proizvodnje kako u pogledu prirode 269 
vodećih sektora tako i u pogledu mesta proiz¬ 
vodnje. Te pojave obično analiziramo na dva 
načina — kao ekonomsku inovaciju i kao uspon i 
opadanje nacija. 

Jedna od glavnih posledica te stvarnosti je¬ 
ste ogroman naglasak koji moderni svetski si¬ 
stem stavlja na dobre strane “noviteta”. Nijedan 
prethodni istorijski sistem nije počivao na teo¬ 
riji progresa, tačnije na teoriji nužnog progre¬ 
sa. Ali, naglašavanje noviteta i njihovo stalno 
sprovođenje (makar formalno) otvorilo je pita¬ 
nje legitimnosti — legitimnosti istorijskog siste¬ 
ma uopšte; legitimnosti njegovih ključnih poli¬ 
tičkih institucija, pre svega raznih suverenih 
država. Od Bodina do Vebera i Mao Ce Tunga 
neprestano se raspravljalo o pitanju legitimno¬ 
sti koje je smatrano krajnje zamršenim. To je 
izuzetno složeno pitanje zato što samo zalaganje 

za vrline noviteta podriva mukotrpno stečen le¬ 
gitimitet svakog autoriteta. 

5 - Kapitalistički sistem je polarizujući sistem, 
kako u svom načinu nagrađivanja, tako i u tome 
što sve više primorava pojedince da igraju dru¬ 
štveno polarizovane uloge. Ali, to je i sistem 
koji se stalno širi i u kojem zato svi apsolutni 
parametri poprimaju oblik pravolinijskih vre¬ 
menskih projekcija. Od svog početka, kapitali¬ 
stička svetska ekonomija povećavala je proiz¬ 
vodnu aktivnost, proizvodila sve više “vredno- 
sti”, obuhvatala sve veću populaciju i donosila 
sve više inovacija. Dakle, imala je sve više spolj- 
nih znakova bogatstva. 

A ipak, ako je kapitalistička svetska ekono¬ 
mija oduvekbila polarizujući sistem, onda mo¬ 
ra biti istina i to da sve veće bogatstvo odlazi 
270 malom delu svetske populacije. Možda bi se čak 
moglo reći da stvarna potrošnja po glavi stanov¬ 
nika na svetskom nivou ne ide u korak s tim 
procesom. Na primer, očigledno je da ima ma¬ 
nje fizičkog prostora po glavi stanovnika, ili 
manje drveća nego pre 400 godina. Sta to zna¬ 
či u svetlosti neuhvatljivog, ali vrlo stvarnog fe¬ 
nomena zvanog “kvalitet života”? 

Dakle, trebalo bi se pozabaviti protivrečno- 
šću između “progresa” i pogoršavanja stanja, 
između vidljivog uvećavanja bogatstva i vrlo re¬ 
alnog siromašenja. Jedini način da se ublaži 
gnev koji takvo stanje izaziva mogao bi biti po- 
ricanje, ali kako se mogu poreći pojave koje su 
tako javne i čiji je javni karakter zapravo jedan 
od sastavnih elemenata sistema? Drugim reči- 
ma, beskonačna akumulacija kapitala zahteva, 
kao jedan od svojih mehanizama, kolektivnu 
orijentaciju ka potrošnji. 


6. Konačno, kapitalistički svetski sistem je isto- 
rijski sistem. Kao takav, on ima svoj životni ci¬ 
klus i mora u nekoj tački prestati da funkcioniše 
usled nagomilanih posledica svojih parališućih 
protivrečnosti. Ali, to je i sistem koji počiva na 
posebnoj logici, to jest, na neprestanoj akumu¬ 
laciji kapitala. Zato takav sistem mora da propo- 
veda mogućnost neograničene ekspanzije. 

Neograničena ekspanzija može izgledati 
euforično, kao slika nekog ko pokušava da do¬ 
segne nebesa, ili katastrofalno, kao slika nekog 
ko se sunovraćuje u bezdan. Obe te slike na ne¬ 
ki način ograničavaju delovanje jer stvaraju uti¬ 
sak da pojedinac ne može bitno da utiče na po¬ 
stojeći obrazac. Međutim, stvarnost sveta je 
mnogo složenija i uzburkanija, ali i mnogo 
podložnija ljudskoj volji. 

Dok se kreću ka svojoj prirodnoj smrti, si¬ 
stemi se nalaze u “tranziciji” ka neizvesnoj bu¬ 
dućnosti. Ta neizvesnost na jednom planu 
oslobađa, ali na drugom blokira. Tako se suo¬ 
čavamo s pitanjem: kako da razmišljamo o ta¬ 
kvoj transformaciji — da li da poričemo proces 
“smrti” sistema ili, naprotiv, da pozdravljamo 
proces njegovog “rođenja”? 

III 

“Kultura”, kao idejni sistem kapitalističke svet¬ 
ske ekonomije rezultat je naših kolektivnih 
istorijskih pokušaja da izađemo na kraj s pro- 
tivrečnostima, dvosmislenostima i složenosti¬ 
ma društveno-političke stvarnosti tog poseb¬ 
nog sistema. To smo, s jedne strane, pokušali 
kroz stvaranje koncepta “kulture” (koncept i) 
kao potvrđivanja nepromenljivih realiteta u 
svetu koji se neprestano menja. S druge strane, 
to smo pokušali stvarajući koncept kulture 

(koncept 2) kao opravdanja za sve nejednakosti 
sistema, kao nastojanja da te nejednakosti saču¬ 
vamo u svetu kojem neprestano prete promene. 

Postavlja se pitanje kako je to urađeno? Iz 
toga što su interesi očigledno suštinski različiti 
sledi da takve konstrukcije “kulture” teško mo¬ 
gu biti neutralne. Zato sama konstrukcija kul¬ 
ture postaje poprište, ključno ideološko popri¬ 
šte za suprotstavljene interese unutar ovog isto- 
rijskog sistema. 

Suština ove debate se, rekao bih, vrti oko 
načina na koje se manipuliše pretpostavljenim 
suprotnostima između jedinstva i različitosti, 
opšteg i posebnog, čovečanstva i rase, sveta i na¬ 
cije, osobe i muškarca/žene. Prethodno sam 
pokušao da dokažem da dve glavne ideološke 
doktrine koje su se razvile tokom istorije kapita¬ 
lističke svetske ekonomije — univerzalizam s 
jedne, i rasizam i seksizam s druge strane — nisu 
suprotne več čine simbiotički par. Tvrdio sam 
da je njihovo “dobro doziranje” omogučilo 
funkcionisanje sistema koji onda poprima oblik 
neprekidne ideološke cik-cak linije (Waller- 
stein, 1988). 

Upravo ta cik-cak linija leži u osnovi svesnih 
konfuzija sadržanih u dve upotrebe koncepta 
“kulture”. Sada bih hteo da ilustrujem to pita¬ 
nje kroz analizu nekih zapažanja Reksa Netlfor- 
da, političkog intelektualca s Jamajke, iz govora 
koji je održao 1983- godine na političkom sku¬ 
pu partije koja sebe naziva Narodnom nacio¬ 
nalnom partijom. Sam govor je u štampanom 
obliku dobio naslov “Izgradnja nacije, obliko¬ 
vanje društva”. Netlford je hteo da naglasi zna¬ 
čaj “osečaja za istoriju” u izgradnji nacije, nasu¬ 
prot onima koji “podučavaju naše mlade da oni 
nemaju istoriju vrednu izučavanja več samo bu¬ 


dućnost... koju treba da osvoje”. Evo odlomka 
iz Netlfordovog govora: 

‘Crno’ u istoriji Amerike ne znači samo bo¬ 
ju kože. Ono označava kulturu — kulturu is- 
tkanu iz susreta miliona zapadnih Afrika¬ 
naca dovedenih kao roblje i miliona Evro¬ 
pljana koji su došli kao gospodari, doselje¬ 
nici ili najamni radnici. Suština pravog do¬ 
morodačkog života na Jamajci i na Karibi- 
ma bila je iskovana kroz najranije napore 
crne većine da izađe na kraj s novim okruže¬ 
njem i da preživi. To je bila fundamental¬ 
na, elementarna borba, a upravo njoj se 
osporava odgovarajuće mesto u ekonom¬ 
skom, društvenom i kulturnom etosu ovog 
društva. U izvesnom smislu, rascrnjavanje tog 
etosa, uporni prezir zvaničnih i koktelskih 
krugova prema plodovima rada našeg naro¬ 
da i licemerno zatvaranje očiju uneli su i u 
naš nacionalni moto oni koji radije nagla¬ 
šavaju reč “mnogi” jer za njih “jedan” može 
označavati većinu: “Od mnogih jedan na¬ 
rod” postaje “od mnogih jedan”. Tako je 
naša zemlja ostala pluralistička i podeljena, 
s marginalizovanom većinom koja je i dalje 
marginalna i privilegovanom nekolicinom 
(s mnogo “nagorelih” među njima) koja 
drži svu ekonomsku, društvenu i kulturnu 
vlast u zemlji. 

Prava istina je da su naši ljudi mnogo 
bolji nego što se nama sviđa da mislimo: ni¬ 
smo toliko sirovi da bismo bili rasisti, ali ni 
toliko glupi da ne bismo bili rasno svesni. 
Na tom delikatnom balansiranju osećanja 
počiva neobična prefinjenost najvećeg dela 
naše populacije. Upravo ta prefinjenost je 

ono što ne razumeju naše vođe, ali ni oni 
spolja koji kažu da žele da nam pomognu. 
Naš narod, koji je prošao kroz vekove bor¬ 
be, zna da “cilj danas nije samo oslobođe¬ 
nje od stranog tlačenja” (s kojim ionako 
možemo da izađemo na kraj na svoj primi¬ 
tivni način) već stvaranje društveno-eko¬ 
nomskih i političkih okvira koji će biti u 
skladu sa najuzvišenijim vrednostima ljud¬ 
ske ličnosti. Veoma smo osetljivi kad je reč 
o našoj ličnosti, o našem ličnom priznanju 
i statusu, i s podozrenjem gledamo na bilo 
koju klasu ljudi u našoj naciji ili izvan nje 
koja bi se složila s nekadašnjom uticajnom 
predvodnicom privatnog sektora Jamajke, 
koja je, kritikujući politiku izvesnog režima 
iz nedavne prošlosti, izjavila sedamdesetih 
godina daje ‘naša bogata kultura redukova- 
na i sužena da bi se uklopila u uzak koncept 
bodre crnačke kulture’. Ona je to izjavila u 
zemlji u kojoj ogromna većina beznadežno 
pripada upravo toj ‘kulturi’. Sve što odra¬ 
žava sliku te većine jeste ‘svođenje’ i ‘suža¬ 
vanje’! Nikad nećemo oblikovati društvo ili 
izgraditi naciju s takvim stavovima, poseb¬ 
no ako ih zastupaju ljudi iz struktura vlasti; 
zato pozivam sve učesnike ovog foruma da 
ozbiljno razmisle o tim stvarima. (Netl- 
ford, 1986: 9-10) 

Primećujemo da definicija kulture zauzima 
središnje mesto u ovoj analizi. Netlford želi da 
izgradi i oblikuje entitet koji naziva nacijom ili 
društvom. To je, naravno, standardni jezik ko¬ 
ji se, izgleda, odnosi na kulturu (koncept i), na 
upotrebu koja opravdano naglašava ono što sve 
ljudejamajke čini sličnim. Ali, Netlford nasta¬ 


vlja tako što primećuje da drugi ljudi, “koji se 
sreću u strukturama vlasti” te iste Jamajke, ta- 
kođe tvrde kako žele da postignu isto. 

Izgleda da dve grupe koriste nacionalni 
moto “od mnogih jedan narod” na potpuno 
suprotne načine. Oni koje Netlford naziva 
“privilegovanom nekolicinom” naglašavaju “plu¬ 
ralizam” unutar nacije i jedinstvo u odnosu na 
spoljni svet (“oslobođenje od stranog tlače¬ 
nja”). Netlford tvrdi da to stanovište potpuno 
zanemaruje “crnu većinu” koja je “marginali- 
zovana” i koja teži “stvaranju društveno-eko¬ 
nomskih i političkih okvira koji će biti u skladu 
s najuzvišenijim vrednostima ljudske ličnosti” 
(što očigledno podrazumeva veću ekonomsku i 
društvenu jednakost). 

Kako ta privilegovana nekolicina pokušava 
da ostvari svoje ciljeve? Tako što pokušava da 
“rascrni etos”, tako što licemerno naglašava reč 
“mnogi” iz nacionalnog motoa, tako što ne 
podučava o jednoj činjenici (ne samo iz istorije 
Jamajke već i iz istorije ćele Amerike, pa dakle i 
svetskog sistema). To je činjenica da su “milio- 
ni zapadnih Afrikanaca (bili) dovedeni kao ro¬ 
blje” dok su “milioni Evropljana... došli kao 
gospodari, doseljenici i najamni radnici”. 
Istorijski susret te dve grupe “na Jamajci i na 
Karibima” ispleo je tkivo “pravog domorodač¬ 
kog života”. “Crno” je pojam nastao u tako 
stvorenoj kulturi, koja je “bodra” i koja ne do¬ 
nosi “redukciju” ili “uskost”. 

Tako se na kraju zapravo kaže daje tvrdnja 
o “crnom” kao konstitutivnom elementu na¬ 
cionalne “kulture” Jamajke (koncept i) način 
na koji “marginalizovana većina” može da se 
zaštiti od pretenzije “privilegovane nekolici¬ 
ne” da predstavlja “višu kulturu” (koncept 2). 

Dakle, ono što izgleda kao partikularizam na 
planu svetskog sistema (“crno”) služi kao po¬ 
tvrda univerzalističke teme (“visoke vrednosti 
ljudske ličnosti”)- To je, prema Netlfordu, iz¬ 
raz rasne svesti, ali ne i rasizma, što zahteva 
“pažljivo balansiranje osećanja”. Po tom slože¬ 
nom zaključivanju, koje meni izgleda isprav¬ 
no, što više “crnog” Jamajka pokaže, to će ona 
pokazati više slepila za boje (ili više ljudskih 
vrednosti). 

Da, možda je tako, reći će neko, ali gde se taj 
argument završava? U kojoj tački se prelazi lini¬ 
ja između “rasne svesti” i “rasizma”? Ima toliko 
očiglednih slučajeva širom sveta gde je afirmaci¬ 
ja posebne “kulture” (nacionalne) “većine” vo¬ 
dila ka tlačiteljskom isključivanju manjine ili 
manjina. Zar Bretonci nemaju “kulturne” zah- 
teve u Francuskoj, Šveđani u Finskoj, Ainu u 
Japanu, Tamili u Sri Lanki, Kurdi u Turskoj, 
Mađari u Rumuniji? 

Netlford bi — samo pretpostavljam — mogao 
da se složi da sve te grupe imaju legitimne “kul¬ 
turne” zahteve, a da opet ostane pri tvrdnji daje 
istorijska situacija na Jamajci drugačija. Zašto? 
U suštini zato što je na Jamajci istorijski margi- 
nalizovana većina, a ne različite “manjine”. Sve 
dok je tako, “crno” ili neki sličan partikulari¬ 
zam može da služi kao negacija negacije, kao što 
Sartr tvrdi u “Crnom Orfeju” (1949) - 1 

Odlomak iz Netlfordovog govora pokazuje 
koliko je zamršeno klupko rasprave o kulturi u 
kapitalističkoj svetskoj ekonomiji, ali i koliko je 
načičikano bodljama, te da zato moramo da bu¬ 
demo veoma pažljivi u pokušaju da razumemo i 
vrednujemo to ideološko poprište. 


IV 

Sada bih se zadržao na svakoj od navedenih šest 
protivrečnosti kapitalističke svetske ekonomije, 
pokazao kako su ideologije univerzalizma i rasi- 
zma-seksizma pomogle da se sve one održe i ob¬ 
jasnio da upravo zato u tim ideologijama treba 
videti simbiotički par. 

I. Pošto je kapitalistička svetska ekonomija svet- 
ski sistem koji je s vremenom obuhvatio ćelu 
planetu, lako je videti da univerzalizam reflek- 
tuje taj fenomen, a to je upravo ijedno od naj- 
eksplicitnijih objašnjenja ideologa tog sistema. 
Danas imamo mrežu struktura Ujedinjenih na¬ 
cija, zasnovanih na Opštoj deklaraciji o ljud¬ 
skim pravima, koja u isto vreme afirmiše među¬ 
narodno pravo i opšte ljudske vrednosti. Ima¬ 
mo univerzalne mere za vreme i prostor. Ima¬ 
mo naučnu zajednicu koja afirmiše univerzalne 
zakone. Taj fenomen nije vezan samo zaXXvek. 
Univerzalna nauka je bila proglašena još u XVI 
veku, a zapravo i mnogo ranije. Grocijus je pi¬ 
sao o “univerzalnim zakonima mora” u prvoj 
polovini XVII veka, i tako dalje. 

Naravno, u isto vreme je formirana mreža 
“suverenih država” s jasnim teritorijalnim gra¬ 
nicama i s nacionalnim zakonima, skupština¬ 
ma, jezicima, pasošima, zastavama, novcem i, 
iznad svega, državljanima. Ćela površina plane¬ 
te danas je podeljena na oko 150 takvih jedini¬ 
ca. 

Tih 150 suverenih država možemo da po- 
smatramo na dva načina. U njima možemo da 
vidimo veoma snažne institucije čiji je raison 
d'đre ograničavanje važenja univerzalnih pravi- 


I. Jean-Paul Sartre (l949 : 237) naziva negroizam (negritude) “antirasističkim rasizmom”. 

la. U teoriji suverenitet znači pravo interne (ili 
ustavno uspostavljene) vlasti da u granicama ze¬ 
mlje odlučuje šta će da radi. Ali, naravno, tih 
150 jedinica u isto vreme predstavljaju ogrom¬ 
nu redukciju broja političkih vlasti (da upotre- 
bimo taj neprecizan pojam) koje su u svetu po¬ 
stojale od, recimo, I 45 °- godine. Gotovo svaka 
od tih 150 jedinica zauzima prostor na kojem je 
145°■ postojalo više od jedne političke vlasti. 
Tako se većina tih suverenih država suočava s 
pitanjem kako da istorijski tretira to “zajedni¬ 
štvo” nečega što su ranije bili odvojeni entiteti. 
Svaka od njih, bez izuzetka, to postiže na osno¬ 
vu principa državljanstva, što danas obično 
znači da su sve osobe rođene u toj državi (uz još 
neke osobe) njeni državljani i da svi ti državlja¬ 
ni imaju ista prava. (Najozloglašeniji primer, 
Južna Afrika, koja kao država ne priznaje legiti- 
274 mitet te teorije državljanstva, zbog toga se sma¬ 
tra za svetski skandal.) Svaka država je proglasi¬ 
la univerzalnost ravnopravnosti svojih državlja¬ 
na i gotovo sve države prihvataju taj princip kao 
univerzalni moralni zakon. 

Mogli bismo da kažemo daje princip uni¬ 
verzalizma, kako na svetskom planu tako i unu¬ 
tar svake suverene države koja čini međudržav¬ 
ni sistem, licemeran. Ali, to je zato što, upore- 
do s prinicipom univerzalizma, u stvarnosti 
imamo hijerarhiju država unutar međudržav¬ 
nog sistema i hijerahiju državljana u svakoj su¬ 
verenoj državi. Tako, sjedne strane, taj princip 
služi kao umirujuće sredstvo i varka, a s druge 
kao politička protivteža koju slabi mogu da ko¬ 
riste — i koriste je — u borbi s jačima. 

Ali, rasizam-seksizam kao ideologija služi i 
održavanju protivrečnosti ugrađenih u stvaranje 
suverenih država u okviru međudržavnog sistema 


koji uključuje jedinstvenu podelu rada. Naime, 
rasizam-seksizam je to što daje legitimitet stvar¬ 
nim nejednakostima, uvek prisutnim (mada ne¬ 
prestano promenljivim) hijerarhijama, kako u 
okviru svetskog sistema u celini tako i unutar sva¬ 
ke suverene države. Znamo da su tokom istorije 
svetskog sistema obojeni bili podvrgnuti formal¬ 
noj kolonizaciji, kao i ropskom radu. Znamo da 
postoje i mnogi oblici formalne diskriminacije u 
pogledu kretanja ljudi. A znamo i da se te pojave 
opravdavaju rasističkim teorijama, ponekad uz 
pomoć pseudonauke (izvrgavajući tako ruglu 
ideologiju univerzalizma), a ponekad uz pomoć 
neskrivenih predrasuda, kao u pričama o Žutoj 
najezdi koja je bila veoma raširena u Belim obla¬ 
stima sveta početkom XX veka. 

Na nivou države, fenomen opravdavanja 
unutrašnje političke, ekonomske i društvene 
hijerarhije rasizmom toliko je poznat daje ov- 
de jedva vredan pomena. Ukazaću samo na dve 
stvari. Tamo gde unutrašnje hijerarhije ne 
mogu da se uspostave na osnovu boje kože, one 
se uvek mogu zasnovati na bilo kojoj drugoj po¬ 
sebnosti, kao na primer u Severnoj Irskoj. 
Drugo, rasistička ideologija svuda poprima isti 
oblik — u svim državama pojedinačno i u među¬ 
državnom sistemu kao celini. Uvek se tvrdi daje 
jedna grupa genetski ili “kulturno” (koncept 2 , 
imajte u vidu) inferiornija od druge na način 
koji toj grupi ne dopušta da obavlja zadatke ta¬ 
ko dobro kao navodno superiornija grupa. Za 
takvo stanje se tvrdi ili daje večno ili da će tra¬ 
jati veoma dugo (što podrazumeva dugotrajan 
edukativni proces koji opet odlaže primenu 
univerzalističke doktrine). 

Kao što svi znamo, rasizam se koristi za 
opravdavanje svih tih hijerarhija. Ali, šta je sa 


Reč no. 71/17, septembar 2003- 



seksizmom? Da, isto važi i za seksizam, i to na 
dva načina. Prvo, analiza rasističke terminolo¬ 
gije pokazuje da je ona uvek umotana u seksi- 
stički jezik. Superiorna rasa se smatra za mu¬ 
ževniju, a inferiona za ženstveniju. Izgleda daje 
seksizam zapravo ukorenjen još dublje nego ra¬ 
sizam. Cisto rasistička ideologija ponekad mo¬ 
že i da zakaže, ali ideolozi uvek mogu da artiku- 
lišu svoj ključni argument dodavanjem seksi- 
stičkih tonova. Tako možemo da čujemo da je 
dominantna grupa racionalnija, disciplinova- 
nija, vrednija, da ima veću sposobnost samo- 
kontrole, daje nezavisnija, dok je podređena 
grupa emocionalnija, raspusnija, lenja, u većoj 
meri sklona umetnostima, zavisnija. To je, na¬ 
ravno, isti onaj skup osobina na osnovu kojih 
seksistička ideologija pravi razliku između mu¬ 
škaraca i žena. 

Postoji još jedan način na koji se seksizam 
poklapa sa rasizmom. Podređena rasna grupa, 
za koju se tvrdi da je raspusnija, smatra se za 
seksualno agresivniju (takođe i za panseksual- 
nu). Muškarci iz podređene grupe zato pred¬ 
stavljaju opasnost za žene iz dominantne grupe 
koje, iako žene a ne muškarci, ipak imaju izra¬ 
ženiji smisao za samokontrolu nego muškarci iz 
podređene grupe. Ali, pošto su fizički slabije i 
pošto su žene, njima je potrebna aktivna fizička 
zaštita muškaraca iz dominantne grupe. 

Seksistička argumentacija može čak i da se 
obrne, a da opet posluži kao opravdanje za po¬ 
stojanje svetskih hijerarhija. Naime, jedna od 
posledica nedavnog političkog razvoja u zemlja¬ 
ma zapada jeste da su žene stekle više prava u ra¬ 
znim oblastima; činjenica da ista politička pra¬ 
va nisu stekle u zemljama Trećeg sveta, recimo u 
onim u kojima je islam jak, služi kao dodatno 


opravdanje rasističke ideologije. Za muslimane 
se tvrdi da nisu kulturno sposobni da priznaju 
iste univerzalne principe u muško-ženskim od¬ 
nosima koji su prihvaćeni na zapadu (ili u ju- 
deo-hrišanskom svetu), iz čega sledi da su spo¬ 
sobni za mnoge druge stvari. 

2. Primetili smo daje istorijska ekspanzija kapi¬ 
talističke svetske ekonomije — prvobitno locira¬ 
ne u Evropi a zatim proširene na druge delove 
planete — stvorila protivrečnost između moder¬ 
nizacije i vesternizacije. Najprostiji način da se 
ta dilema reši bio je da se ta dva procesa vide kao 
identični. Sve dok se Azija ili Afrika “vesterni- 
zuju”, one se “modernizuju ”. Drugim rečima, 
najlakše je tvrditi daje zapadna kultura zapravo 
univerzalna kultura. Ta ideologija se dugo za¬ 
državala na tom prostom nivou, bilo u obliku 
hrišćanskog prozelitizma, bilo u obliku čuvene 
mission civilisatrice francuske kolonijalne imperije. 

Naravno, ona je ponekad poprimala nešto 
prefinjeniji oblik tvrđenja daje od svih svetskih 
civilizacija samo zapadna bila sposobna da evo¬ 
luira iz premodernog u moderni oblik. To je 
ono što orijentalizam, kao disciplina, na neki 
način jasno podrazumeva. Pod maskom legiti¬ 
mizacije partikularizma — gde se islam, Indija 
ili Kina predstavljaju kao složene, visokorazvi¬ 
jene kulture koje su zapadnjaci mogli da uvaže 
tek nakon dugog, mukotrpnog i simpatetičkog 
proučavanja — orijentalizam sugeriše i to da su 
visokoorijentalne kulture istorijski zamrznute i 
da ne mogu da se razvijaju, već samo mogu biti 
“uništene” spolja. Razne verzije antropološke 
teorije — potraga za izvornom kulturom pre 
kontakta, ali i univerzalistička distinkcija 
strukturalističke antropologije između hladnih 

i toplih kultura — vodile su ka istim zaključci¬ 
ma. Zapad je stigao u modernost; ostali nisu. 
Dakle, neizbežan je zaključak da onaj ko želi da 
bude “moderan” mora u pogledu kulture biti 
na neki način “zapadan”. Ako ne zapadne reli¬ 
gije, trebalo je usvojiti zapadne jezike. Ako ne 
zapadne jezike, onda je trebalo, kao mini¬ 
mum, usvojiti zapadnu tehnologiju, za koju se 
tvrdilo da počiva na univerzalnim naučnim 
principima. 

Ali uporedo s propovedanjem prednosti 
vesternizacije ili “asimilacije”, ideolozi univer¬ 
zalizma propovedali su i (ili su drugi propove- 
dali i) večito postojanje i moć različitosti. Tako 
je univerzalistička poruka kulturne raznolikosti 
mogla da posluži kao opravdanje za edukaciju 
raznih grupa u njihovim posebnim “kultura¬ 
ma”, pa dakle i za njihovo pripremanje za oba¬ 
vljanje različitih zadataka u okviru jedinstvene 
ekonomije. Aparthejd je bio ekstremna, teorijski 
eksplicitna verzija tog pristupa. Ali blaže, mo¬ 
žda nedoslednije artikulisane verzije raširile su 
se unutar celog sistema. 

Pored toga, rasizam i seksizam mogu da se 
pravdaju i odbijanjem vesternizacije koje može 
da poprimi oblik legitimnih domorodačkih 
ideoloških platformi (takozvani povratak tradi¬ 
ciji) i da uključi otvoreno rasističke i seksističke 
teme. U toj tački opet počinjemo da opravdava¬ 
mo postojanje svetske hijerarhije. Naime, legi¬ 
timno je tretirati Iran kao naciju-pariju, ne sa¬ 
mo zato što se Iran na međunarodnom planu 
služi “terorizmom” već i zato što u Iranu žene 
moraju da nose čador. 

3 - Problem navođenja radnika da rade više, a da 
budu manje plaćeni nije nimalo jednostavan. 


On se sukobljava s ličnim interesom radnika. 
Dakle, pitanje glasi: da lije moguće stvoriti ne¬ 
ku ideološku motivaciju koja će pomoći ostva¬ 
renju tog kontradiktornog cilja svetskog kapita¬ 
la? Pogledajmo na koje načine univerzalizam i 
rasizam/seksizam mogu da služe tom cilju. 

Univerzalizam može da postane motivacija 
za više rada utoliko što propoveda da je radna 
etika određujuće središte moderniteta. Oni 
koji su efikasni, koji se posvećuju svom poslu, 
oličavaju vrednost za koju se tvrdi da ima uni¬ 
verzalan značaj i daje društvenokorisna za sve. 
To važi ne samo na individualnom već i na ko¬ 
lektivnom planu. Državama koje zauzimaju ni¬ 
sko mesto u hijerarhiji svetskog sistema, i gru¬ 
pama na dnu hijerarhije u državama govori se 
da mogu da prevaziđu hendikepe svog nižeg 
statusa tako što će se pridružiti tom univerzal¬ 
nom etosu. Postajući “konkurentni” na tržištu, 
pojedinci i grupe mogu da steknu ono što dru¬ 
gi već imaju i da se tako jednog dana s njima iz¬ 
jednače. Do tada nejednakost ostaje nužna. 

Na taj način univerzalna radna etika oprav¬ 
dava sve postojeće nejednakosti pošto se njiho¬ 
vo istorijsko poreklo objašnjava time što različi¬ 
te grupe nisu u jednakoj meri prihvatile tu vr¬ 
stu motivacije. Neke države su bogatije od dru¬ 
gih država, neke grupe su bogatije od drugih 
grupa; tu prednost su stekle na osnovu pret¬ 
hodne, jače i trajnije posvećenosti univerzalnoj 
radnoj etici. I obrnuto, oni siromašniji, dakle, 
oni manje plaćeni, sami su odgovorni za takav 
položaj. Tako se nejednakost prihoda ne prika¬ 
zuje kao instanca rasizma-seksizma već kao in¬ 
stanca univerzalnog standarda za nagrađivanje 
efikasnosti. Oni koji imaju manje, prosto su 
manje zaslužili. 

Ali rasizam i seksizam sasvim dobro upot¬ 
punjuju tu univerzalističku teoremu. Kada se 
institucionalizuju, rasizam i seksizam usposta¬ 
vljaju visoku korelaciju između grupa nižeg sta¬ 
tusa i nižih prihoda. Na taj način, oni na do¬ 
njem kraju skale lako se uklapaju u kriterijum 
koji se onda može nazvati kulturnim kriteriju- 
mom (koncept 2). Kultura (koncept 2) sada 
postaje objašnjenje uzroka. Crnci i žene su sla¬ 
bije plaćeni jer manje rade, jer vrede manje. A 
rade manje jer postoji nešto, ako ne u njihovoj 
biologiji, onda u njihovoj “kulturi”, što ih ve¬ 
zuje za vrednosti suprotne univerzalnoj radnoj 
etici. 

Pored toga, možemo da govorimo i o 
ugnjetavanju unutar podređenih grupa. Sve 
dok kultivišu svoju posebnost kao “kulturne” 
grupe, što je oblik političke mobilizacije protiv 
neravnopravnog statusa, one socijalizuju svoje 
pripadnike kroz kulturne izraze koji nisu svoj¬ 
stveni podređenim grupama, i tako afirmišu 
bar neke vrednosti koje im pripisuju rasističke i 
seksističke teorije. Ato rade, naizgled paradok¬ 
salno, pozivajući se upravo na princip jednake 
vrednosti svih kulturnih izraza. 

4 - Modernitet, kao središnja univerzalistička 
tema, daje prednost novom, promeni, progre¬ 
su. Legitimnost vlasti je vekovima počivala na 
potpuno suprotnim principima drevnosti, 
kontinuiteta, tradicije. Premoderni modusi le- 
gitimisanja imali su izvesnu direktnost, koja vi¬ 
še ne postoji. Politička legitimnost postaje sve 
nejasniji cilj u uslovima kapitalističke svetske 
ekonomije, ali države i dalje uporno nastoje da 
ga ostvare. Neki stepen legitimnosti ključni je 
element stabilnosti svakog režima. 


Ovde nam pojam kulture (koncept i) može 
biti veoma koristan. Naime, u odsustvu perso- 
nalizovanog legitimiteta monarhističko-aristo¬ 
kratskih sistema, u kojima stvarna vlast određu¬ 
je granice legitimnosti, fiktivni kolektivitet s ko¬ 
lektivnom dušom, hipotetična “nacija” čiji ko- 
reni sežu do pamtiveka, predstavlja čudesnu za- 
menu. Samo nekoliko vlada u istoriji kapitali¬ 
stičke svetske ekonomije nije uspelo da otkrije 
kohezivnu snagu patriotizma. Patriotizam je če¬ 
sto bio pojačan ili preobražen u rasizam (u mi¬ 
litaristički šovinizam, koji suprotstavlja drža¬ 
vljanina i stranca ili imigranta) i u seksizam (na¬ 
vodna ratnička priroda muškaraca). 

Ali u stvarnosti kapitalističke svetske ekono¬ 
mije, s njenim pravilnim usponima i opadanji¬ 
ma nacija, razni oblici patriotizma teško mogu 
da posluže kao objašnjenje, posebno gubitnici¬ 
ma u cikličnim promenama. U tom slučaju, le¬ 
gitimnost se može obnoviti pozivanjem na uni¬ 
verzalne principe odgovarajuće političke i dru¬ 
štvene promene kroz promenu državne struk¬ 
ture (“revolucija”) koja će (ili prvi put ili pono¬ 
vo) omogućiti nacionalni razvoj. Na taj način, 
pozivanjem na kulturu (koncept i) napredniji 
elementi nacije mogu da postave državu na lini¬ 
ju univerzalnog progresa. 

Naravno, takve “revolucije” nastoje da ob¬ 
nove (ili stvore) legitimnost i kroz značajnu 
promenu statusa države u hijerarhiji svetskog 
sistema. Ako u tome ne uspeju, revolucija može 
da uspostavi sopstvenu tradiciju i da poveže to 
samopotvrđivanje sa, možda revidiranom, ali i 
dalje fiktivnom istorijom države. Na taj način, 
ako je kultura (koncept 2) neefikasna ili se po¬ 
kaže takvom, moguć je povratak na kulturu 
(koncept i). 

5- Kapitalističku svetsku ekonomiju ne odliku¬ 
je samo nejednaka distribucija nagrada. Ona je 
mesto sve veće polarizacije nagrađivanja tokom 
istorijskog vremena. Postoji, međutim, asime¬ 
trija između stanja na nivou svetske ekonomije 
kao celine i stanja na nivou posebnih suverenih 
država koje čine međudržavni sistem. U sluča¬ 
ju svetskog sistema, izgleda jasno da se jaz u 
prihodima između država s vrha i onih s dna 
znatno povećava s vremenom, ali iz toga ne sle¬ 
di da se to događa i u svakoj državnoj strukturi. 
Ipak, moralna argumentacija kapitalističke 
svetske ekonomije, koja se koristi kao opravda¬ 
nje za težak rad i niske nadnice (o čemu smo 
raspravljali u prethodnom odeljku) glasi da su 
se nejednakosti u nagrađivanju s vremenom 
smanjivale, i da su one prolazni i prelazni fe¬ 
nomeni na putu ka prosperitetnijoj i egalitar- 
nijoj budućnosti. 

Tu se još jednom suočavamo s upadljivim 
raskorakom između zvanične ideologije i em¬ 
pirijske stvarnosti. Odakle taj raskorak? Prva 
linija odbrane uvek je bila poricanje. Rastući 
životni standard je centralni mit ovog svetskog 
sistema. Taj mit se podržava kako aritmetičkim 
trikovima tako i združenim ideologijama uni¬ 
verzalizma i rasizma-seksizma. 

Aritmetički trik je vrlo jednostavan. Na 
svetskom nivou trik se sastoji u tome da se pre 
svega govori o brojiocu i imeniocu a da se igno- 
riše disperzija krive. O brojiocu govorimo kada 
navodimo sve veći obim svetske proizvodnje, sve 
veću proizvedenu vrednost, ali propuštamo da 
to podelimo sa svetskom populacijom; ili, ana¬ 
liziramo kvalitet života posmatrajući neke line¬ 
arne trendove ali zanemarujući neke druge. 
Tako merimo životni vek ili brižnu putovanja, 


ali ne i prosečan broj radnih sati godišnje i to¬ 
kom života ili ekološke uslove. 

Ali, pravi trikje u tome da se uzimaju u ob¬ 
zir nacionalne a ne globalne mere, što podra- 
zumeva dvostruku prevaru. Pre svega, u svet¬ 
skom sistemu, obeleženom nejednakošću i po¬ 
larizacijom, postoji i geografska disperzija. Za¬ 
to je sasvim moguće da realni prihod, meren 
kao BNP po glavi stanovnika, u nekim zemlja¬ 
ma raste a u drugim zemljama i sistemu kao ce- 
lini opada. Ali, pošto su zemlje u kojima posto¬ 
ji rast upravo one koje se najtemeljnije istražu¬ 
ju, prate i mere, lako je razumeti kako se uvre- 
žuju uprošćene i lažne generalizacije. Uz to, 
uprkos boljim statističkim rezultatima sistema 
tih zemalja, izvesno je da one ne mere adekvat¬ 
no onaj deo populacije koji nema državljanstvo 
(a to su često ilegalni imigranti). A pošto je reč 
o delu populacije koji je ujedno i najsiroma¬ 
šniji, pristrasnost tih pokazatelja je očigledna. 

Pogrešno opažanje stvarnosti je ipak samo 
prva linija odbrane, koja se sve teže brani. Sto¬ 
ga je u poslednjih pedeset godina razvijan i 
propagiran svetski model “razvojnosti” koji 
opravdava polarizaciju. Dosad ste već uočili da 
je obrazac ideološkog opravdavanja repetitivan. 
Tu je, pre svega, univerzalistička tema. Sve dr¬ 
žave mogu da se razvijaju i sve države će se razvi¬ 
jati. Onda nastupa rasistička tema. Neke države 
su se razvijile ranije i brže od drugih zato što su 
nešto uradile, što su se ponašale na određeni 
način. One su u većoj meri invididualističke, 
preduzimljivije, racionalnije ili na neki način 
“modernije ”. Druge države su se razvijale spo¬ 
rije zato što u njihovoj kulturi (koncept I na ni¬ 
vou države, koncept 2 na nivou svetskog siste¬ 
ma) postoji nešto što ih sprečava ili što ih je do 

sada sprečavalo da postanu “moderne” kao i 
ostale države. 

Zatim se ta klackalica ideološkog objašnjena 
prenosi i u hipotetičku budućnost. Pošto sve 
države mogu da se razvijaju, kako one nerazvije¬ 
ne mogu da krenu putem razvoja? Jednim de- 
lom tako što će oponašati one države koje su već 
na tom putu, to jest, tako što će usvojiti univer¬ 
zalnu kulturu modernog sveta, uz pomoć onih 
naprednijih (veće prisustvo kulture, koncept 
2). Ako uprkos toj pomoći ostvare mali ili nika¬ 
kav napredak, onda je to zato što su “rasističke” 
u smislu da odbijaju univerzalne “moderne” 
vrednosti a to onda opravdava prezriv i pokrovi¬ 
teljski odnos “naprednijih” prema njima. Svaki 
pokušaj “naprednih” država da shvate “zaosta¬ 
lost” drugačije do kao svesno odbijanje da se 
bude “moderan” etiketira se kao glorifikacija 
Trećeg sveta ili obrnuti rasizam, ili kao oblik 
iracionalnosti. Reč je o vrlo čvrstom sistemu 
opravdavanja koji “okrivljuje žrtvu” i na taj na¬ 
čin poriče stvarnost. 

6. Vratimo se, konačno, na protivrečnost iz¬ 
među bezgraničnosti i organske smrti. Svaka 
teorija bezgranične ekspanzije pravi je raj za 
kockare. U stvarnosti to naprosto nije moguće. 
Staviše, iako je izgledalo da ta teorija u ograni¬ 
čenoj meri odgovara egzistencijalnoj stvarnosti 
kapitalističke svetske ekonomije kao svetskog si¬ 
stema, nikad nije izgledalo da se ona uklapa u 
stvarnost zasebnih država. Cak i najjače i naj¬ 
bogatije države, zapravo baš one, uvek su rasle i 
opadale. Danas smo svedoci početka dugoroč¬ 
nog relativnog opadanja Sjedinjenih Država, 
koje su doskora bile jedina dominantna sila u 
svetskom sistemu. 


Svetski sistem kao celina mora da se suoči s 
problemom svog postepenog nestanka ili opa¬ 
danja, a jake države u okviru postojećeg sistema 
s problemom svog relativnog opadanja. Ti pro¬ 
blemi se bitno razlikuju, ali se redovno spajaju i 
brkaju. Postoje dva osnovna načina suočavanja s 
nestankom ili opadanjem: poricanje ili pozdra¬ 
vljanje promene. 

Univerzalizam i rasizam-seksizam se još 
jednom pokazuju kao korisne konzervativne 
ideologije. Pre svega, rasizam-seksizam se kori¬ 
sti za održavanje poricanja. Nestanak ili opada¬ 
nje su, u najgorem slučaju, prolazne iluzije čiji 
je uzrok slabo aktuelno rukovodstvo jer se oni, 
po definiciji, ne mogu dogoditi s obzirom na 
snagu i superiornost dominantne kulture 
(koncept 2). Ili, ako se opadanje ipak dešava, to 
je zato što je kultura (koncept 2) ustupila mesto 
varljivom svetskom humanizmu u uzaludnoj 279 
nadi da će biti izgrađena svetska kultura (kon¬ 
cept i). Dakle, nestanak ili opadanje, za koje se 
sad priznaje da su mogući, pripisuju se nedo¬ 
voljnom isticanju kulture (koncept 2) i — s njim 
povezanim — davanju političkih prava “nižim” 
rasnim grupama ili “ženama”. Prema toj verziji 
ideologije, nestanak ili opadanje su povratni 
procesi, ali samo pod uslovom da se pređe na 
otvoreniji rasizam-seksizam. Uopšteno govore¬ 
ći, tu temu provlače kroz ceo XX vek one snage 
koje danas nazivamo ekstremnom ili neofaši- 
stičkom desnicom. 

Ali, postoji i univerzalistička verzija tog 
poricanja. Uzork nestanka ili opadanja možda 
nije, ili barem ne primarno, politički egalita¬ 
rizam već, u mnogo većoj meri, sve izraženiji 
intelektualni egalitarizam. Poricanje superi¬ 
ornosti naučne elite i njenog prava da diktira 

javnu politiku posledica je antiracionalistič- 
kog, antinomijskog poricanja univerzalne 
kulture (koncept i) i njenih nosilaca širom 
sveta (koncept 2). Zahtevi za popularnom 
kontrolom tehnokratskih elita zapravo su po¬ 
zivi na “noć dugih noževa”, povratak premo- 
dernom “primitivizmu”. To je samo srce 
onoga što se danas naziva nekonzervativi- 
zmom. 

Ali, ako se otvoreno “konzervativne” verzi¬ 
je ideologija pokažu nesposobnim da obave taj 
zadatak, tu su “progresivne” verzije. Nije odveć 
teško “pozdravljati tranziciju” na način koji za¬ 
pravo održava sistem. Postoji univerzalistički 
oblik, u kojem se progresivna promena shvata 
kao nešto neizbežno. On, sjedne strane, može 
voditi odlaganju promene sve dok se ne stvore 
jednako neizbežni “preduslovi” za nju. S dru- 
280 ge strane, on može da vodi ka sprovođenju me- 
ra sračunatih da pogoršaju stanje i na taj način 
“ubrzaju” stvaranje nužnih preduslova. Zna¬ 
mo daje bilo mnogo takvih pokreta. 

Najzad, pozdravljanje “tranzicije” može da 
ima isti konzervativni efekat i u rasističkoj for¬ 
mi. Naime, može se insistirati da samo dana¬ 
šnje “napredne” grupe mogu da budu vođe u 
sledećem očekivanom “napretku”. Iz toga sledi 
da se prelaz ka novom svetu može ostvariti samo 
na osnovu današnje ostvarene kulture (koncept 
2). “Zaostaliji” regioni moraće da sačekaju da 
se pre njih “napredniji” upuste u proces tran¬ 
zicije. 


naravno, one služe i kao ideologije promene i 
transformacije u nešto izmenjenom ruhu teo¬ 
rije progresa i osvešćivanja potlačenih grupa. 
To ima za posledicu krajnje ambivalentnu upo¬ 
trebu tih ideologija od strane navodnih protiv¬ 
nika postojećeg sistema, to jest, antisistemskih 
pokreta. Sad ću se okrenuti upravo tom posled- 
njem aspektu kulture kao ideološkog poprišta. 

Antisistemski pokret je pokret koji tran- 
sformiše sistem. U isto vreme, on je i proizvod 
sistema. Kakvu kulturu stvaraju ti pokreti? U 
okviru kulture/koncept I, teško je videti na koji 
način bi antisistemski pokreti mogli da otelo- 
tvore neku drugu kulturu osim kulture kapita¬ 
lističke svetske ekonomije. Teško je videti kako 
oni mogu da izbegnu da ih ideologije univerza¬ 
lizma i rasizma-seksizma prožmu i izraze. 

Ipak, u okvirima kulture/koncept 2 , ti po¬ 
kreti su tvrdili da su stvorili novu kulturu, čija 
je sudbina da bude kultura/koncept I budućeg 
sveta. Oni su pokušali da razviju tu novu kultu¬ 
ru i na teorijskom planu. Stvorili su institucije 
čija je osnovna namena da socijalizuju njihove 
pripadnike i simpatizere u skladu s tom novom 
kulturom. Ali naravno, teško je znati šta će biti 
kultura budućnosti. Mi kreiramo svoje utopije 
na osnovu onoga što nam je poznato. Prenagla¬ 
šavamo novitet onoga za šta se zalažemo. Na 
kraju se, u najboljem slučaju, ponašamo kao 
zatočenici postojeće stvarnosti, koji dopuštaju 
sebi da malo sanjare. 

To nije nimalo besmisleno. Ali, to sigurno 
ne može da bude pouzdana smernica za ade¬ 
kvatno ponašanje. Ako se posmatra globalna 
aktivnost antisistemskih pokreta u poslednjih 
150 godina, može se reći da su oni postigli sle- 
deće: pretvorili su se u izvršioce liberalnog sna 


V 

Udružene ideologije univerzalizma i rasizma- 
-seksizma veoma su moćna sredstva za održava¬ 
nje protivrečnih tenzija svetskog sistema. Ali, 


Reč no. 71/17, septembar 2003- 



iako su tvrdili da su njegovi najdosledniji kriti¬ 
čari. To nije udobna pozicija. Liberalni san — 
proizvod glavnog samosvesnog ideološkog 
Weltanschauunga kapitalističke svetske ekonomije 

— sastoji se u uverenju da će univerzalizam tri- 
jumfovati nad rasizmom i seksizmom. To je 
pretočeno u dva strateška operativna imperativa 

— širenje “nauke” u ekonomiji i širenje “asimi¬ 
lacije” u političkoj sferi. 

Fetišizam nauke u antisistemskim pokreti¬ 
ma — na primer, Marks je svoje ideje opisao kao 
“naučni socijalizam” — bio je prirodna posledi- 
ca trijumfa ideja Prosvetiteljstva u svetskom si¬ 
stemu posle 1789- godine. Nauka je bila okre¬ 
nuta ka budućnosti; ona je težila postizanju to¬ 
talne istine kroz usavršavanje ljudskih sposob¬ 
nosti; ona je bila duboko optimistička. Njene 
bezgranične ambicije mogle su da posluže kao 
upozorenje o dubokoj povezanosti takve nauke 
sa svetskim sistemom. Ali, antisistemski mislioci 
su u toj vezi videli samo prolaznu grešku, pod¬ 
nošljivu iracionalnost osuđenu na izumiranje. 

Antisistemski pokreti su smatrali da pro¬ 
blem nije to što nauke ima previše, već to što je 
ima premalo. Još nema dovoljnog društvenog 
ulaganja u nauku. Nauka još nije prodrla u sve 
kutke ekonomskog života. Još ima delova sveta u 
kojima nauka uopšte ne postoji. Njena dostig¬ 
nuća se nedovoljno primenjuju. Revolucija — 
društvena, nacionalna ili ijedna i druga — ko¬ 
načno će omogućiti naučnicima da pronađu i 
primene svoje univerzalne istine. 

U političkoj areni smatralo se da je glavni 
problem isključivanje. Države su bile služavke 
malog broja svojih građana; one su morale da 
postanu instrumenti celog društva, celog čove- 
čanstva. Siromašni su bili isključeni. Uključite 


ih! Manjine su bile isključene. Uključite ih! 
Žene su bile isključene. Uključite ih! Izjednači¬ 
te sve. Dominantni slojevi su imali više od dru¬ 
gih. Poravnajte ih! Ali, ako izjednačimo nadre¬ 
đene i podređene, zašto onda ne bismo izjedna¬ 
čili i manjine i većine, žene i muškarce? Izjed¬ 
načavanje je u praksi značilo asimilaciju slabijih 
u model jačih. Taj model bio je sumnjiv kao i 
“običan čovek” — čovek s prostim, ali dovoljnim 
sredstvima, posvećen poslu, moralno čist i 
okrenut porodici (prijateljima, široj zajednici). 

Ta težnja ka nauci i asimilaciji, to što nazi¬ 
vam ostvarenjem liberalnog sna, bila je dubo¬ 
ko usađena u svest i praksu svetskih antisistem- 
skih pokreta od njihove pojave sredinom XIX 
veka do Drugog svetskog rata. Od tada, a po¬ 
sebno nakon svetske kulturne revolucije 1968. 
godine, ti pokreti, ili makar neki od njih, po¬ 
čeli su da dovode u pitanje svrsishodnost i 
opravdanost “nauke” i “asimilacije” kao dru¬ 
štvenih ciljeva. Ta sumnja bila je izražena na 
razne načine. Zeleni i kontrakulturni pokreti 
su otvorili pitanje produktivizma nasleđenog 
iz XIX veka, iz vremena sazrevanja nauke. 
Mnogi novi društveni pokreti (žena, manjina) 
pokazali su otvoreni prezir prema zahtevima za 
asimilacijom. Nema potrebe da ovde navodim 
sve načine na koje je taj stav bio izražen. 

Ali — a ovo je ključna tačka i možda pravi 
trijumf kulture (koncept i) — antisistemski po¬ 
kreti su oklevali da idu do kraja. Prvo, neki nji¬ 
hovi prirotiteti našli su se u koliziji s drugim 
prioritetima (na primer, sukob između ekologa 
i oslobodilačkih pokreta iz Trećeg sveta). Dru¬ 
go, svaki takav pokret bio je podeljen iznutra. 
Rasprave unutar ženskih ili crnih pokreta o pi¬ 
tanjima kao što su politički savezi ili traženje za- 

konske “zaštite” za “slabije” grupe dobri su pri- 
meri njihovih taktičkih ambivalentnosti. 

Sve dok antisistemski pokreti ostaju na ni¬ 
vou taktičke ambivalentnosti prema ključnim 
ideološkim vrednostima svetskog sistema, sve 
dok nisu sigurni kako treba odgovoriti na libe¬ 
ralni san o još više nauke i još više asimilacije, 
oni neće moći da vode pozicioni rat sa snaga¬ 
ma koje brane sve postojeće nejednakosti. S 
tom ambivalentnošću oni ustupaju ključni 
kulturni prostor svojim protivnicima. Pobor¬ 
nici sistema mogu i dalje tvrditi da nauka i asi¬ 
milacija predstavljaju prave vrednosti svetske 
kulture (koncept i) i da su oni koji ih prakti- 
kuju ljudi od kulture (koncept 2), visoki sve- 
štenici te kulture (koncept i). Sve dok je tako, 
ostaćemo zapetljani u mrežu udruženih ideo¬ 
logija (i lažne protivrečnosti) univerzalizma i 
282 rasizma-seksizma. 

Kulturna zamka u koju smo uhvaćeni je ja¬ 
ka, s mnogo zaštitnih slojeva koji od nas kriju 
njen obris i podmuklost. Možemo li nekako da 
se ispetljamo iz nje? Verujem daje to moguće 
ali ovde, u najboljem slučaju, mogu samo da 
ukažem na pravac koji bi, ako se njime uputi¬ 
mo, možda mogao da nam otkrije načine da se 
izvučemo. 

Slutim da s one strane scijentizma postoji 
mnogo šire definisana nauka, nauka koja će bi¬ 
ti u stanju da se u dramatičnoj meri izmiri s 
humanističkim naukama, tako da ćemo moći da 
prevaziđemo ono što je S.P. Snou (l 959 ) na_ 
zvao podelom na dve kulture (ovde u smislu 
koncepta 2). Pretpostavljam da možemo da 
preokrenemo istoriju nauke i da se preusmeri- 


mo od eficijentnih uzroka na finalne. Mislim 
da ćemo, ako to uradimo, možda biti u stanju 
da odbacimo sve što je nepouzdano (to jest, sve 
što je zapadno) da bismo otkrili nove moguć¬ 
nosti. 

To će omogućiti novi susret civilizacija. Da 
li će on uroditi nekim novim “univerzalija- 
ma”? Ko zna? Ko zapravo zna šta je uopšte 
univerzalno? U trenutku svetske istorije kada 
fizičari konačno (ili ponovo?) počinju da govo¬ 
re o “streli vremena”, ko može da kaže da još 
postoje nepromenljivi prirodni zakoni? 

Ako se vratimo metafizičkim počecima i 
ponovo otvorimo pitanje prirode nauke, veru¬ 
jem da će biti verovatno, ili makar moguće, iz¬ 
mirenje našeg razumevanja porekla i legitimi¬ 
teta grupnih partikularizama i našeg osećaja za 
društveno, psihološko i biološko značenje čo- 
večanstva i ljudskosti. Možda ćemo doći do 
koncepta kulture koji će obuhvatiti i prevazići 
obe sadašnje upotrebe tog pojma. 

Voleo bih da mogu jasnije da vidim ono što 
bi se moglo učiniti ili kuda to vodi. Ali, imam 
osećaj da je u kulturnom smislu našem svet- 
skom sistemu potrebna “operacija”. Sve dok ne 
“otvorimo” neke od najzaštićenijih kulturnih 
premisa, nećemo moći da postavimo jasnu di¬ 
jagnozu obima kanceroznih izraštaja i prime- 
nimo odgovarajući lek. Možda nije naročito 
mudro završiti s tom medicinskom analogijom. 
Medicina je, kao oblik znanja, suviše jasno po¬ 
kazala svoja ograničenja. S druge strane, medi¬ 
cinsko umeće pedstavlja večni ljudski odgovor 
na patnju, smrt i promenu, i stoga otelovljuje 
nadu uprkos svesti o ljudskim ograničenjima. 

isej Imanuela Valerštajna započinje citatom Sid- 
nija Minca koji kaže da je ono što je univerzalno “naša 
sposobnost da stvaramo kulturne realitete”. Ali, ta tvrd¬ 
nja nije ono što zaista pokreće Valerštajnove refleksije o 
kulturi. Mnogo bliže istini je tvrdnja da se njegov esej ba¬ 
vi našom sposobnošću da iskoristimo kulturne strategije u 
obmanjivanju sebe i drugih. 

Valerštajn na početku artikuliše tipično strukturali¬ 
stičke i monotomno viđenje kulture; ona je, po njemu, 
koncept koji ukazuje ili na karakteristike zajedničke za sve 
članove grupe koje tu grupu razlikuju od drugih grupa ili 
na hijerarhijske distinkcije unutar grupe, koje daju 
prednost jednom skupu karakteristika nad drugim. Pri- 
mer prve upotrebe koncepta bio bi njegovo korišćenje 
kao sredstva za indeksirano poređenje, recimo zajednič¬ 
kih vrednosti i životnih obrazaca nekog plemena američ¬ 
kih Indijanaca i zajedničkih vrednosti prve i potonjih ge¬ 
neracija belih doseljenika u Severnu Ameriku. Primer za 
drugu upotrebu bio bi njegova upotreba u poređenju 
kulture viktorijanske buržoaske porodice, s njenim vred- 
nostima kao što su rad, pisana reč, umetnost i poslušnost, 
i nedostatka standarda koji se smatrao tipičnim za vikto- 
rijansku nižu klasu. Po Valerštajnu, to su dva tonaliteta 
koncepta kulture; prvi predstavlja harmoniju unutar 
grupe, drugi podelu. Ključno je, međutim, to što Valer¬ 
štajn misli da takvi kulturni sudovi obično podrazumeva- 
ju dodeljivanje određenog statusa ili zasluge, sa svim 
funkcijama racionalizovanja ili pravednim suprotstavlja¬ 
njima koji odatle proizlaze. 

Valerštajn smatra da postoji dugotrajna intelektualna 
konfuzija između ove dve upotrebe ideje kulture; on da¬ 
lje tvrdi da bi to mogla biti posledica istorijskog razvoja 
svetskog sistema i odraz njegove logike. 

To je veoma široka teza koju nije lako odbraniti. Je¬ 
dan pogled na Bibliju, Platonovu Državu , Sekspira ili 



Konfučija dovoljan je da potvrdi da su pitanja 
unutrašnje kohezije ili podele grupe, kao i pita¬ 
nja razlika između grupa oduvek bila od sredi¬ 
šnjeg značaja za način na koji su i pojedinci i 
grupe poimali sebe, kao i za različite retoričke 
manevre koji su stajali na raspolaganju onima 
koji su pokušavali da ubede druge u značaj toga 
da grupa krene određenim putem, a ne nekim 
drugim. Ako koncept kulture ima samo dva to¬ 
naliteta, onda izveštaj o njemu u okvirima logi¬ 
ke modernog svetskog sistema mora biti donekle 
varljiv jer su interni i eksterni status grupe uvek 
imali najveći značaj u svim društvenim procesi¬ 
ma. Ako postoji samo jedna dugotrajna intelek¬ 
tualna konfuzija oko pojma kulture, onda se to 
može pripisati pre faktorima društvene ontolo¬ 
gije nego relativno skorom istorijskom razvoju. 

Da li koncept kulture zaista ima samo ta dva 
286 tonaliteta? Kada bi koncept kulture bio vezan 
samo za pitanje unutarnje i spoljne harmonije 
ili razlike, odgovor bi možda bio potvrdan. Ali, 
zar kultura ne obuhvata i definiciju onih inte¬ 
resa — i rad na njihovom ostvarivanju — koji 
(unutar određenog društveno-istorijskog kul¬ 
turnog kompleksa) moraju biti ključni, auto¬ 
nomni i konkretni za aktere koji njima teže? 
Na drugom nivou, zar etnolozi ne tvrde da se 
ljudska kultura može proučavati kao deo živo¬ 
tinjskog ponašanja? Na sledećem nivou, zar 
nije neophodno uključiti fizičko okruženje u 
svako opšte shvatanje kulture — zaista ne mora¬ 
mo da idemo unazad do arhaične antropologi¬ 
je Rusoa iz Rasprave o poreklu jezika jer je, kao što 
nas je podsetio Dejvid Harvi (1985), usled sve 
veće urbanizacije, urbano postalo neposredni 
plan društvene aktivnosti i formiranja svesti. 
Ukratko, sažeta ali nikako i iscrpna refleksija o 


konceptu kulture mora da pokaže da harmoni¬ 
ja grupe u odnosu na druge grupe i disharmo¬ 
nija grupe u odnosu na sopstvenu konstituciju 
nisu glavni tonaliteti koncepta kulture. Nai¬ 
me, ako je zaista stvar u tome da se pronađu je¬ 
dan ili dva najvažnija tonaliteta, onda to treba 
da počiva na ideji o bogatoj deskripciji — sadr¬ 
žanoj u čitavoj antropološkoj tradiciji, uklju¬ 
čujući i Levi-Strosovu verziju: kultura je nešto 
što treba opisivati, nešto što se ne može antici¬ 
pirati na osnovu neke teorijske premise. 

Pored toga, ako se vratimo piscima koji se 
bave kulturom u smislu harmonije grupe u od¬ 
nosu na druge grupe i grupne disharmonije u 
odnosu na sopstvenu konstituciju, onda treba 
da proverimo Valerštajnovu tvrdnju daje po¬ 
stojala dugotrajna konfuzija u vezi s tom ide¬ 
jom. Na primer, Vilhelm Diltaj je još 1883- vr¬ 
lo jasno napisao daje reč o alternativnim obli¬ 
cima mišljenja: 

U naukama o kulturnim sistemima razmi¬ 
šlja se o psihološkim elementima različitih 
pojedinaca, uglavnom samo s obzirom na 
njihovu ulogu u okviru sistema. Postoji i 
drugi pristup, koji se bavi spoljnom organi¬ 
zacijom društva, to jest odnosima zajedni¬ 
ce, spoljnim povezivanjima, dominacijom i 
podređivanjem volje pojedinaca u društvu. 
Ista ta sklonost ka apstrakciji deluje svuda 
gde se utvrdi razlika između političke i kul¬ 
turne istorije. (Dilthey, 1988: 115) 

Ali sve to Valerštajna ne bi mnogo zanimalo. 
Naime, on prilično nepošteno sugeriše da sam 
koncept kulture nije vredan truda. Sta dokazu¬ 
je, pita se on, da neka grupa ima kulturu? Mo- 

žemo li da operacionalizujemo koncept kulture, 
pita se on dalje, tako da na osnovu njega tvrdimo 
nešto što neće biti puka trivijalnost? Njegovi ne¬ 
gativni odgovori na ta pozitivistička pitanja sve- 
doče o izvesnoj suženosti pristupa, u smislu da 
razlike između grupa ne doprinose potrazi za 
istorijskim razumevanjem i da kulturne razlike 
unutar grupa teže da funkcionišu kao ideološko 
pokriće za ostvarenje interesa. Zar Valerštajn 
nije čitao Maksa Vebera ili razmišljao o mehani¬ 
zmu predrasuda ili poslušao savet da na neka 
sumnjiva mesta ne treba ići sam? Stvar je, na¬ 
ravno, u tome da su vešti društveni akteri vešti 
upravo zahvaljujući operacionalizaciji koncepta 
kulturnih razlika; čak i ako su takva svetovna so¬ 
ciološka pitanja izvan Valerštajnovog referent¬ 
nog okvira, zar on zaista misli da razlike između, 
recimo, protestanata i katolika nisu od koristi u 
razumevanju istorije evropskog društva? 

Razlog na kojem počiva Valerštajnova kriti¬ 
ka koncepta kulture nije, zapravo, to što je taj 
koncept poprište intelektualne konfuzije niti to 
što on poseduje samo varljivu analitičku upo¬ 
trebljivost. Pre će biti daje pravi razlog to što se 
taj koncept otvara ka jednom obliku analize i 
razumevanja društva koji je suprotan brutal¬ 
nom i nezainteresovanom objektivizmu teorije 
svetskog sistema. Sjedne strane imamo lukavu 
plastičnost kulture, a s druge izvesne realitete 
vidljivih struktura kapitalističke svetske ekono¬ 
mije. Kao što Valerštajn kaže analizirajući ih u 
svom ogledu, neki od tih realiteta (njegov izraz) i 
njihove kulturne konsekvence u razvoju kapita¬ 
lističke svetske ekonomije jesu; 

I. dosad neviđeno složena, detaljna i ko¬ 
hezivna međunacionalna podela rada koja 


koegzistira u protivrečnosti s mnoštvom 
različito privilegovanih nacionalnih politi¬ 
ka, koje pokušavaju da opravdaju svoje 
kulturne atribute, kao što su rasne karak¬ 
teristike; 

2- složen ciklični ritam ekspanzije i kon¬ 
trakcije, koji se ponavlja svakih pedeset 
ili šezdeset godina, gde svaki puls u ciklu¬ 
su ima za posledicu “modernizaciju” u 
drugom delu sistema; 

3. račvasta logika akumulacije kapitala, s 
čvrsto postavljenim, individualnim na¬ 
građivanjem kao osnovnom motivaci¬ 
jom, premazanim radnom etikom kao 
samim središtem moderniteta koje obez- 
beđuje učestvovanje u sistemu; 

4- neprekidan tehnički, organizacioni i 
proizvodni razvoj, naspram odveć često 
nezadovoljenih zahteva za nacionalnim 
progresom, koji obezbeđuje gorivo za 
različite političke pokrete; 

5- stalni dvostruki proces akumulacije 
bogatstva i siromašenja, gde bogatstvo 
navodno potiče od talenta, energije i 
marljivosti, a gde će siromaštvo biti pre- 
vaziđeno tek kad se odbace neodgovara¬ 
juće kulturne osobine; i 

6. na kraju, sistem je istorijski i kao takav 
se jednom mora suočiti sa svojim nestan¬ 
kom, a to on stalno poriče u svojim pro- 
povedima o bezgraničnom razvoju tako 
što svaljuje krivicu za aktuelne krize na 

loše rukovodstvo, ili tako što tumači kri¬ 
zu kao samokažnjavanje zbog usvajanja 
neodgovarajućih standarda, koji moraju 
biti zamenjeni, na primer, jednakošću 
pred zakonom, ili pak tako što okrivljuje 
naučnike i tehnokrate. 


Valerštajn, dakle, veruje da je pojam kulture 
deo tog skupa ideja koji smo razvili kao odgovor 
na sve dvosmislenosti, protivrečnosti i složeno¬ 
sti stvarnog istorijskog sustema u kojem smo se 
zatekli. Pojam kulture ima, po njegovom mi¬ 
šljenju, dve glavne funkcije. Naglašavajući raz¬ 
like među grupama, jedinstvene i još uvek rele¬ 
vantne kulturne tradicije, on osvetljava odre¬ 
đenu postojanost, nešto na šta još možemo da 
se oslonimo u svetu izloženom stalnim prome- 
nama. S druge strane, sve dok se kultura odno- 
288 si na razlike unutar grupe, taj pojam ukazuje na 
mehanizme za skretanje pažnje sa ekonomskih 
podela koje su u srcu kapitalističkog sistema čak 
i kad ga podrivaju. To je ta dvostruka funkcija 
kulture: da nas (pogrešno?) ubedi da ne živimo 
samo u skladu sa ekonomskom logikom i da nas 
dvolično odvrati od prevelikog bavljenja onim 
što druge grupe imaju — pošto su one drugačije od 
nas — a što objašnjava naslov Valerštajnovog 
eseja, “Kultura kao ideološko poprište moder¬ 
nog svetskog sistema”. 

Sta tačno podrazumeva pod “poprištem” 
Valerštajn je objasnio kroz citat iz govora Reksa 
Netlforda, političara sjamajke, iz 1983- godi¬ 
ne. Valerštajn je iskoristio taj govor da bi poka¬ 
zao kako dve funkcije kulture mogu doći u su¬ 
kob jedna s drugom. Grubo rečeno, argumen¬ 
tacija u prilog nacionalne pozicije naspram 
drugih nacija može da ublaži nezadovoljstvo 


unutrašnjim nejednakostima i da ih čak slavi 
kao deo bogatog kulturnog nasleđa (ovde se 
prisećam nekih Gerčilovih govora); i obrnuto, 
radikalni reformista može da okrivi spoljne 
faktore zbog izopačenja stvarnog i homogenog 
kulturnog identiteta koji postoji iznutra i da 
obeća obnovu tog identiteta. 

Možemo prilično jasno da uočimo da je 
distinkcija između univerzalizma i partikulari¬ 
zma od središnjeg značaja za Valerštajnovo 
shvatanje pojma kulture. On smatra da su i 
univerzalistički principi i partikularističke 
predrasude imali ideološke funkcije, da su slu¬ 
žili kao oružje na poprištu modernog svetskog 
sistema. Na primer, univerzalistička ideja gra¬ 
đanstva služi da prikrije razlike, ali isto tako 
može da posluži kao zaštita manje privilegova- 
nih grupa. S druge strane, rasizam i seksizam, 
često opravdavani univerzalističkim aspiracija¬ 
ma pseudonaučnih tvrdnji o genetskom nasle- 
đu ili o psihološkim dispozicijama, jesu parti- 
kularistički pojmovi koji služe kao opravdanje 
nejednakosti. Nije teško videti kuda to vodi: 
prema Valerštajnu i njegovom viđenju sveta na 
osnovu objektivnih dokaza teorije svetskog si¬ 
stema, sva kultura je izvedena. Caki ako se slo¬ 
žimo s Nelsonom i Grosbergom (1983: 3) da 
“teorije refleksije, koliko god specifikovane i 
problematizovane, igraju neophodnu i konsti¬ 
tutivnu ulogu ne samo u kasnijem i sofisticira- 
nijem marksizmu već i u celoj istorijski ili po¬ 
litički zasnovanoj argumentaciji”, zapanjujuće 
je kako teoretičar Valerštajnovog kalibra pred¬ 
stavlja bogato mnoštvo ljudske misli, dostignu¬ 
ća, svesti, patnje, gluposti i zla samo kao meha¬ 
nički refleks ekonomske strukture svetskog si¬ 
stema. 

Valerštajn zapravo pokušava da postavi okvir za razumevanje. Ali sve ostaje na tom okviru. Te¬ 
orija svetskog sistema je kao kuća bez stakala na prozorima, bez ogreva u kaminu, bez hrane na sto¬ 
lu, bez kreveta na kojima bi se spavalo. Cak i ako glavnim nosačima ćele građevine priznamo status 
nesporne stvarnosti — a to ne bismo smeli olako da uradimo jer bismo tako rekli da su humanistič¬ 
ke nauke dospele do nivoa opšte epistemologije na kojem se ne mogu očekivati radikalni pomaci — 
iz toga ne sledi da se shvatanje kulture završava izveštajem o načinu na koji ona pomaže da se ćela 
zgrada ne raspadne. 

Možda baš na primeru tretmana rasizma i seksizma u Valerštajnovom ogledu možemo da vi¬ 
dimo koliko bi siromašna bila analiza rasizma i seksizma kad bi počivala samo na teoriji svetskog 
sistema. Zašto? Zato što Valerštajnova analiza tretira rasizam i seksizam kao sporedne fenomene, 
kao incidente na planu stvarnog. Nema ni reci o linčovanjima, zlostavljanju dece, abortusima po 
budžacima, spaljivanju veštica, Kju Kluks Klanu. Činjenica je da se rasizam i seksizam ispoljava- 
ju u ogromnom mnoštvu oblika i da crpu iz pravog Malleus Maleficaruma reproduktivne, izobličuju- 
će strategije. Taj Malleus Maleflcarum je samo jedan od aspekata kulturne stvarnosti, jednako važan 
kao i stvarnost koju Valerštajn opisuje u okvirima koji su i sami duboko prožeti kulturom. Pogre¬ 
šno citirajući Tenisona, mogao bih da kažem daje Valerštajnova kultura namenjena veoma maloj 

KULTURA JESTE 
SVETSKI SISTEM: 
ODGOVOR BOJNU 

v 

T elil 


elika je šteta što svet nije onakav kakav bismo žele- 
li da on bude. Ali da li će biti bolje ako ubijemo glasnika? 
Roj Bojn započinje svoj tekst tvrdnjom da ja zapravo ne 
govorim o “našoj sposobnosti da stvaramo kulturne rea¬ 
litete” već o “sposobnosti da iskoristimo kulturne strate¬ 
gije”. Pretpostavljam da bi prvo trebalo daje poželjno, a 
drugo sumnjivo ili manipulatorsko. Cisti stvaraju reali¬ 
tete; nečisti iskorišćavaju strategije. Roj Bojn sigurno 
ima bolji osećaj za razlikovanje od mene; on tačno zna 
kad neki pojedinac ili grupa stvara realitet, a kad samo 
koristi strategiju. Priznajem da nisam pronašao prakti¬ 
čan način da povučem tu crtu i da sam od tog napora 
odavno odustao. Nema nikakve sumnje da bi istorijske 
društvene nauke trebalo da budu oblikovane u skladu s 
moralnim opcijama i na njima zasnovane. Ali ne verujem 
da društveni naučnici išta postižu moralizovanjem. Isko- 
rišćavanje strategija nije uvek nemoralno, a njihova upo¬ 
treba je i sama kulturni realitet. 

Reći ću Bojnu, u odgovor na njegove bučne optužbe, 
da sam zaista prestao da tučem svoju ženu; da priznajem 
da kultura podrazumeva “bogatu deskripciju” (ko bi 
uopšte mislio drugačije? Zar “politika” ili “ekonomija” 
takođe ne podrazumevaju “bogatu deskripciju”?); da ne 
mislim da se o kulturi mogu iznositi samo trivijalne tvrd¬ 
nje (zašto bih inače pisao taj i druge članke koji imaju reč 
“kultura” u naslovu?); da ne mislim daje kultura samo 
“izvedena” (kako da mislim tako nešto kad osporavam na¬ 
vodnu ontološku autonomiju tri sfere — ekonomije, po¬ 
litike i kulture?); da ne mislim da su rasizam i seksizam 
“sporedni fenomeni” (kad zapravo stalno tvrdim da su to 
suštinski, odredbeni realiteti modernog svetskog siste¬ 
ma?). 

Bojn očigledno misli da ja mislim da ekonomske 
strukture imaju “mehaničke reflekse”, da su “opipljive” 
(da li ste vi, bilo ko, ili g. Bojn ikad dodirnuli “rastuću 



interesnu stopu” ili ‘‘opadajuću profitnu sto¬ 
pu”?). Ali da završim sa sloganima. 

U Bojnovom članku dobijamo samo jednu 
definiciju kulture: “Kultura je nešto što treba 
opisivati, nešto što se ne može sagledati na 
osnovu neke teorijske premise”. Napisao sam 
čitavu knjigu pod naslovom Istorijski kapitalizam, u 
kojoj sam objasnio svoju donekle neobičnu 
formulaciju u naslovu kao izraz osećaja da veći¬ 
na analiza kapitalizma počiva na teorijskim 
premisama i uverenju da analiza mora da poč¬ 
ne deskripcijom onoga što se zaista događalo u 
istoriji. Mislio sam da taj stav sledim i u svom 
članku “Kultura kao ideološko poprište mo¬ 
dernog svetskog sistema”; pokušao da objasnim 
kako je “kultura” kao koncept bila istorijski ko- 
rišćena u poslednja dva veka i šta vidim iza te 
upotrebe, uključujući i ono što smatram siste- 
292 matskom konfuzijom u upotrebi tog pojma. 
(Nema nikakve sumnje, i Diltaj je video tu dvo¬ 
struku upotrebu; pa šta?) Koncept kulture sam 
tretirao kao i svaki drugi koncept (na primer, 
rentu, buržoaziju, narod, demokratiju, suve¬ 
renitet, višak vrednosti i tako redom, ad infini- 
tum ) koji je istorijski formiran, stvaran i obna¬ 
vljan ne samo kao oruđe već i kao predmet ana¬ 
lize. Ne izvinjavam se zbog tog truda. Naravno, 
kultura je u krajnjoj liniji “izvedena”. Svaki 
koncept, samim tim što je koncept, podrazu- 
meva da je izveden iz nečega. Kultura u tom 
pogledu nije ništa posebno. 

Zašto se onda Roj Bojn i mnogi drugi toli¬ 
ko uzrujavaju, zašto toliko brane chasse gardee 
kulture? Pretpostavljam da on u “kulturi” vidi 
izraz ljudske slobode i slobodne volje nasuprot 
zlom, mehaničkom, tlačiteljskom demonu koji 
upravlja svima nama (“političkoj ekonomi¬ 


ji”?). Ako je ziasta tako, onda Bojn laje na po¬ 
grešno drvo. Ako “kultura” uopšte nešto znači, 
onda je to reč koja opisuje ono što nas ograni¬ 
čava (na najefikasniji mogući način, oblikujući 
našu “volju” koja teži “slobodi”), a ne reč koja 
opisuje našu sposobnost da izmaknemo tim 
ograničenjima. Herbert Markuze je u Erosu i ci¬ 
vilizaciji žestoko napao sve one koji su hteli da re- 
definišu Frojdove koncepte pridavanjem većeg 
značaja društveno-kulturnim faktorima u for¬ 
miranju ličnosti. On primećuje daje to način 
da nas “društvo” preoblikuje, i tvrdi daje froj- 
dovski id, sve dok je zasnovan upravo na biolo¬ 
giji, a ne na kulturi, jedini čuvar naše slobode, 
jedini način na koji bismo se ikad mogli oslo¬ 
boditi okova “brutalnog i nezainteresovanog 
objektivizma”. 

Predmet ove rasprave su zapravo dva pita¬ 
nja. Jedno je pitanje delovanja: da li oni koji 
pate (od, recimo, rasizma) mogu da učine ne¬ 
što uvezi s tim, nešto što bi zaista imalo smisla? 
Drugo pitanje je da li nešto poput “kulture” za¬ 
služuje mesto, čak povlašćeno mesto, u našoj 
epistemologiji? 

U vezi s delovanjem, ponoviću nešto što 
sam prethodno rekao u raspravi o stavovima 
Voltera Rodnija o tom pitanju, s kojima se u 
velikoj meri slažem: 

Pitanje delovanja nije jednostavno. Ono 
društvenim naukama zagorčava život. Kao 
što svi oni koji ocrnjuju generalizacije u 
ime ideografske jedinstvenosti neumorno 
ponavljaju, svaka strukturna analiza podra- 
zumeva da su neki pojedinac ili neka grupa 
uhvaćeni u mrežu koju nisu sami stvorili i 
koja je izvan njihove kontrole. I zaista je ta- 

ko, osim što tu mrežu čini zbir volja koje su pak oblikovane strukturnim uslovima (ograniče¬ 
njima) — savršen krug. Ako tom rebusu dodamo činjenicu da u gotovo svakoj društvenoj situ¬ 
aciji akteri mogu biti rangirani u hijerarhiji moći — neki su jači, neki slabiji — iz toga logično 
sledi da će jači “isterati svoje” mnogo češće nego slabiji. Inače, u kom smislu bi oni bili jači? 
Ta društvena realnost preobražava se u problem analitičara kad raspravljamo o pokretačkoj si¬ 
li. Da li bi analitičar trebalo da opisuje istoriju odozgo ili odozdo? Očigledan odgovor je da 
analitičar ne bi trebalo da radi nijedno ni drugo, jer su to dvoje nerazlučivo povezani. To 
dvoje su na planu analize jedno te isto. (Wallerstein, 1986) 

Kada je reč o drugom pitanju, o značaju izučavanja “kulture”, o tome mislim isto što i o izučava¬ 
nju “ekonomije” ili “politike”. To je ne-predmet, koji je za nas izmislila društvena nauka XIX 
veka. Sto pre u mislima odbacimo to nesveto trojstvo, pre ćemo početi da stvaramo novu istorij- 
sku društvenu nauku koja će nas izvući iz mnogih ćorsokaka u kojima smo sada zaglavljeni. Na¬ 
glašavanje “kulture” kao protivteža naglasku koji drugi stavljaju na “ekonomiju” ili “politiku” 
uopšte ne rešava problem; zapravo ga samo pogoršava. Potrebno je da potpuno prevaziđemo tu 
terminologiju. 

Priznajem da ne mogu da ponudim nijedno lako rešenje. I ja sam u velikoj meri žrtva svog 
obrazovanja kao i moje kolege. Zato se i ja, da bih uopšte komunicirao, vraćam na postojeći kon¬ 
ceptualni jezik koji nas često navodi na pogrešan trag. Ali, smatram da sam krenuo u potragu za 
nečim boljim i da promišljanje svetskog sistema, ako u tom promišljanju uopšte ima neke vredno- 
sti, može da bude deo toga, jedna inkarnacija naše kolektivne potrage za radikalno revidiranim 
konceptima. 

